BG Официален вестник на Европейския съюз C 148/20

Публикация на заявление съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2009/C 148/11

Настоящата публикация предоставя право на възражение срещу регистрацията в съответствие с член 7 от Регламент (ЕО) № 510/2006 на Съвета. Декларацията за възражение трябва да бъде получена в Комисията в срок от шест месеца от датата на настоящата публикация.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

„MELA DI VALTELLINA“

ЕО №: IT-PGI-0005-0574-28.11.2006

ЗГУ ( X ) ЗНП ( )

1. Наименование:

„Mela di Valtellina“

2. Държава-членка или трета страна:

Италия

3. Описание на земеделския или хранителния продукт:

3.1. Вид продукт (приложение II):

Клас 1.6. Плодове, зеленчуци и житни растения, пресни и преработени.

3.2. Описание на продукта, за който се отнася наименованието от точка 1:

За производството на „Mela di Valtellina“ се използват плодовете на следните сортове: „RED DELICIOUS“ — „GOLDEN DELICIOUS“ — „GALA“. При пускането им за консумация те притежават следните характеристики: ябълките „RED DELICIOUS“: дебел епикарп, леко восъчен, с лъскав наситено червен цвят, като преобладаващият цвят заема над 80 % от повърхността му, гладък, без ръждивост и мазнини, устойчив на манипулации. Формата на плода е продълговата, като пресечен конус, с пет дяла, а профилът му при напречен разрез по средата представлява петоъгълник. Размерът на диаметъра е минимум 65 mm. Минималното съдържание на захари е над 10 °brix. Месеста част: бяла, със средно силен мирис на ябълка. Силно се усеща ароматът на мед, жасмин и кайсия. Ябълката е много хрупкава и сочна. Преобладава сладкият вкус със значителна киселост и средно силен аромат. Не нагарча. Твърдостта на месестата част е не по-малка от 5 kg/cm2. Ябълките „GOLDEN DELICIOUS“ се характеризират с: леко восъчен епикарп с ярко жълт цвят при достигането на зрялост, в някои случаи с розови нюанси върху частта, изложена на слънцето, понякога е ръждив, чувствителен към манипулациите. Формата на плода е сфероидна или продълговата като пресечен конус, леко ръбеста при напречно разрязване. Размерът на диаметъра е минимум 65 mm. Минималното съдържание на захари е над 11,5 °brix. Месестата част е с бяло-кремав цвят и със силен аромат на ябълка. Тя е средно твърда, хрупкава и сочна и на практика не е хлебна. Плодовете се отличават със сладостта си, макар че нивата на киселинност са значителни, което е белег за свежестта на плода. Ароматът на ябълка е средно силен. Не нагарча. Твърдостта на месестата част е не по-малка от 5 kg/cm2. Ябълките „GALA“ притежават: епикарп с лъскаво червен цвят, като преобладаващият червен цвят заема най-малко 30 % от повърхността на стандартната ябълка „Gala“ и близо 65 % при подобрените клонове. Формата на плода представлява къс пресечен конус, като върховете на петте дяла са ясно изразени. Размерът на диаметъра е минимум 65 mm. Минималното съдържание на захари е над 11 °brix. Месестата част е с бяло-кремав цвят и със средно силен мирис. Ябълката е средно твърда, много сочна, без да е хлебна. Вкусът е сладък, леко кисел, а ароматът е средно силен и приятен. Не нагарча. Твърдостта на месестата част е не по-малка от 5 kg/cm2. Пускат се за консумация плодовете от категориите за качество „Екстра“ и „I“.

3.3. Суровини (само за преработени продукти):

—

3.4. Фураж (само за продукти от животински произход):

—

3.5. Специфични етапи на производството, които трябва да бъдат извършени в определения географски район:

Дейностите по производството трябва да се извършват в посочения географски район.

3.6. Специфични правила за рязане, настъргване, опаковане и т.н.:

Ябълките „Mela di Valtellina“ се пускат за консумация, опаковани в кашони от велпапе, картонени щайги, кашони с капак (traypak), дървени касетки, пластмасови касетки за многократна употреба, запечатани опаковки с няколко плода (тарелки, картонени кутии и торбички).

3.7. Специфични правила за етикетиране:

Надписът „Mela di Valtellina Indicazione Geografica Protetta“ или съкращението IGP е с размер по-голям от този на всякакви други надписи и трябва да бъде поставен по ясно отличим и идеално четлив начин върху запечатаните опаковки или върху отделните плодове. Когато се поставят стикери върху отделните плодове, най-малко 70 % от плодовете в дадена опаковка трябва да имат стикер. Когато няма стикери върху отделните плодове, трябва да се използват затворени и запечатани опаковки. ЛОГОТО представлява надписа „Mela di Valtellina Indicazione Geografica Protetta“. Цветните индекси са следните: червено (pantone red 032), зелено (pantone 355) и черно (100 %). Използва се шрифтът „Futura Bold“.

4. Кратко определение на географския район:

Производственият район на „Mela di Valtellina“ обхваща териториите на следните общини в провинция Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell'Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant'Agata, Traona, Tresivio, Verceia, Vervio, Villa di Chiavenna, Villa di Tirano.

5. Връзка с географския район:

5.1. Специфични характеристики на географския район:

Своеобразието на района, в който се произвежда ябълката „Mela di Valtellina“, се състои в отличното и благоприятно изложение на долината Valtellina. Долината се простира от изток на запад, като на север е защитена от склоновете на планината Alpi Retiche, а на юг — от хълмовете Prealpi Orobie. Поради това климатът в долината е много мек, с особени въздушни течения, повлияни от явлението фьон — топъл и сух вятър, който предизвиква рязко покачване на температурата и спад във влажността на въздуха. Долината е разположена на надморска височина от 200 m, като достига до 900 m, поради което овощните насаждения са добре изложени на светлина и вятър. Те се намират предимно върху конусоидите с наносен произход, за които е характерно наличието на водопропускливи едри каменисти частици, където на практика не се наблюдава задържане на вода, а почвата е леко кисела или кисела.

5.2. Специфични характеристики на продукта:

Сензорният анализ подчертава характеристиките, които са общи за трите сорта с наименование „Mela di Valtellina“, а именно твърдата, плътна, хрупкава и ароматна месеста част. По-специално:

— сортът „Gala“ е със средно плътна месеста част, която е много сочна и не е хлебна. Вкусът ѝ е сладък, леко кисел, не нагарча, а ароматът е средно силен,

— ябълката „Golden Delicious“ се отличава със своята средна твърдост, хрупкавост и сочност, без да е хлебна. Вкусът ѝ е сладък, а ароматът — силен,

— ябълката „Red Delicious“ има силен мирис с нотки на мед, ясмин и кайсия. Месестата част е много твърда, хрупкава и сочна; ароматът ѝ е средно силен.

Други отличителни черти са силното оцветяване на плодовете и продълговатата им форма, която ги прави много привлекателни; тези характеристики се подсилват от условията на слънчево греене, дължащи се на изложението на долината Valtellina, описано в точка 4.

5.3. Причинно-следствена връзка между географския район и качеството или характеристиките на продукта (за ЗНП) или специфичното качество, репутацията или други особености на продукта (за ЗГУ):

Известността на ябълката „Mela di Valtellina“ води началото си от периода след Втората световна война и постепенно нараства през годините благодарение на различните кооперативи от овощари и градинари, които в сътрудничество със специализираните в култивирането на ябълки университетски институти утвърждават т.нар. „sistema melo“ в долината Valtellina. Още през 1968 г. в селището Ponte in Valtellina се провежда под патронажа на Сдружението на италианските овощари (Società Orticola Italiana) „Втори национален конгрес на планинското овощарство“ („2o Convegno nazionale di frutticoltura montana“), последван през 1983 г. от „Конгрес относно подбора на сортове и обновяването на планинското овощарство“ („Convegno su scelte varietali e rinnovamento della frutticoltura montana“).

Отглеждането на ябълкови дръвчета се извършва като се следват някои традиционно утвърдени култивационни практики; понастоящем те се прилагат в професионалното отглеждане на ябълкови дръвчета, което с течение на времето и с развитието на земеделието се е превърнало в една от опорните точки на икономиката в долината; достатъчно е в тази връзка да се замислим за всички свързани с него дейности, като например механизацията, напоителните съоръжения, доставчиците на селскостопанска техника, търговските услуги, опаковъчния сектор, транспортната система и т.н. Престижът на култивирането на ябълки в долината Valtellina е допринесъл за привличането на важни инвестиции: пример за това е огромното напоително съоръжение на консорциума Sponda Soliva, отговарящ за напояването на 2 000 ha земя, което е създадено през 70-те години на миналия век и финансирано чрез кредити, отпускани от Европейския фонд за ориентиране и гарантиране на селското стопанство (ФЕОГА).

Нарастващото през годините удовлетворение на клиентите от плодовете се дължи на територията, където се произвеждат. На практика разгръщането на долината от изток на запад — уникално разположение сред алпийските овощни терени — гарантира излагането на насажденията на повече светлина — фактор, който допринася за характеристиките на епикарпа, описани в точка 3.2. Тази орографска структура на територията, позволяваща наличието на голямо количество слънчева светлина, наред със значителната денонощна температурна амплитуда, рохкавите, незадържащи вода почви и равномерните атмосферни валежи с редуващи се цикли на мокрене и изсъхване на епикарпа на плодовете, позволява оптимално зреене на ябълките, при което месестата част остава твърда и хрупкава, а формата е по-удължена и леко ръбеста.

Трите сорта с географско указание представляват върхово постижение в ябълковото производство в долината Valtellina. Именно върху тези 3 сорта — „Golden Delicious“, „Red Delicious“ и „Gala“ — се е съсредоточил постепенно интересът на потребителите и овощарите, тъй като те, повече от всички други сортове, са облагодетелствани от особеностите на района, в това число и от човешките фактори.

Характерните особености на територията и уменията на хората, успели да запазят през годините тези овощарски техники, които не щадят и опазват природата в долините и планините, както и желанието на производителите още от 80-те години на миналия век да информират потребителите за качествата на ябълките, обозначавайки ги като ябълки от долината Valtellina посредством ясни надписи върху опаковките, пускани на пазара, са допринесли за широкото разпространение на продукта както сред италианските, така и сред чуждестранните потребители. Това се потвърждава от факта, че ябълката Mela di Valtellina може да бъде открита както в супермаркетите, така и в специализираните магазини, в гамата от продукти с висока стойност. Наблюденията показват, че средната производствена цена на килограм продукт през 1968 г. е била 85 лири за ябълките „Golden“ и 80 лири за ябълките „Red“, а през 1974 г. тя достига съответно до 105 и 110 лири. В рамките на няколко години, през 1979 г., цените се повишават трикратно, като достигат 330 лири на килограм ябълки „Golden“ и 420 лири на килограм ябълки „Red“; близо десет години по-късно, през 1987 г., средните цени на килограм са съответно 680 и 830 лири. От 1996 г. до днес цените следват положителна тенденция към покачване, като през 2006 г. достигат стойности от 0,31 EUR/kg за ябълките „Golden“ и 0,37 EUR/kg за ябълките „Red“ и „Gala“. Средно цените на посочените 3 сорта са с поне 10 % по-високи от средните национални цени за същите сортове.

Препратка към публикуваната спецификация:

Настоящата администрация е започнала националната процедура за възражения с публикуването на предложението за признаване на ЗГУ „Mela di Valtellina“ в Държавен вестник на Република Италия, бр. 271 от 21 ноември 2005 г.

Справка с консолидирания текст на производствената спецификация може да бъде направена:

— на следния интернет адрес: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg или